Avainsanat

Tiivistelmä



Avainsanat

1. Verotus – Jäsenvaltioiden lainsäädännön yhdenmukaistaminen – Liikevaihtoverot – Yhteinen arvonlisäverojärjestelmä – Kuudennessa direktiivissä säädetyt vapautukset – Vapautukset, jotka koskevat sosiaalihuoltoon ja sosiaaliturvaan liittyviä palveluja ja lasten ja nuorten suojeluun liittyviä palveluja, joita suorittavat julkisoikeudelliset tai muut luonteeltaan yhteiskunnallisiksi tunnustetut laitokset – Englanninkielisessä versiossa oleva ilmaisu ”charitable” – Tulkintaperusteet – Eri kieliversioiden huomioon ottaminen

(Neuvoston direktiivin 77/388 13 artiklan A kohdan 1alakohdan g ja h alakohta)

2. Verotus – Jäsenvaltioiden lainsäädännön yhdenmukaistaminen – Liikevaihtoverot – Yhteinen arvonlisäverojärjestelmä – Kuudennessa direktiivissä säädetyt vapautukset – Vapautukset, jotka koskevat sosiaalihuoltoon ja sosiaaliturvaan liittyviä palveluja ja lasten ja nuorten suojeluun liittyviä palveluja, joita suorittavat julkisoikeudelliset tai muut luonteeltaan yhteiskunnallisiksi tunnustetut laitokset – Luonteeltaan yhteiskunnallisiksi tunnustettujen laitosten käsite – Voittoa tavoittelevat yksityiset yhteisöt kuuluvat tähän käsitteeseen

(Neuvoston direktiivi 77/388 13 artiklan A kohdan 1 alakohdan g ja h alakohta))

3. Verotus – Jäsenvaltioiden lainsäädännön yhdenmukaistaminen – Liikevaihtoverot – Yhteinen arvonlisäverojärjestelmä – Kuudennessa direktiivissä säädetyt vapautukset – Vapautukset, jotka koskevat sosiaalihuoltoon ja sosiaaliturvaan liittyviä palveluja ja lasten ja nuorten suojeluun liittyviä palveluja, joita suorittavat julkisoikeudelliset tai muut luonteeltaan yhteiskunnallisiksi tunnustetut laitokset – Yhteiskunnallisen luonteen tunnustamista koskeva kansallisten viranomaisten harkintavalta – Kansallisten tuomioistuinten harjoittama valvonta – Rajat

(Neuvoston direktiivin 77/388 13 artiklan A kohdan 1 alakohdan g ja h alakohta)

Tiivistelmä

1. Kuudennen direktiivin 77/388 sosiaalihuoltoon ja sosiaaliturvaan sekä lasten ja nuorten suojeluun liittyvien palvelujen vapauttamista arvonlisäverosta koskevan 13 artiklan A kohdan 1 alakohdan g ja h alakohdan englanninkielisessä versiossa oleva ilmaisu ”charitable” on yhteisön oikeuden itsenäinen käsite, jota on tulkittava kaikki kyseisen direktiivin kieliversiot huomioon ottaen. Tietyn liiketoimen arvonlisäverollisuus tai -verottomuus ei voi riippua siitä, miten sitä on luonnehdittu kansallisessa oikeudessa; toisaalta yhteisön direktiivien yhdenmukaisen tulkinnan välttämättömyys estää sen, että epävarmassa tilanteessa tietyn säännöksen sanamuotoa tarkasteltaisiin erikseen, ja edellyttää päinvastoin, että sitä tulkitaan ja sovelletaan muilla virallisilla kielillä laadittujen versioiden valossa.

(ks. 25–27 kohta ja tuomiolauselman 1 kohta)

2. Kuudennen direktiivin 77/388 sosiaalihuoltoon ja sosiaaliturvaan sekä lasten ja nuorten suojeluun liittyvien palvelujen vapauttamista arvonlisäverosta koskevan 13 artiklan A kohdan 1 alakohdan g ja h alakohtaa on tulkittava niin, että käsite ”kyseisen jäsenvaltion luonteeltaan yhteiskunnallisiksi tunnustamat laitokset” ei sulje pois voittoa tavoittelevia yksityisiä yhteisöjä.

Kun yhteisöjen lainsäätäjä ei ole nimenomaisesti asettanut kyseessä olevien vapautusten myöntämiselle edellytystä, jonka mukaan ei saa tavoitella voittoa ja jota ei siis ole asetettu tämän 13 artiklan A kohdan 1 alakohdan g ja h alakohdassa, tällainen voiton tavoittelu ei voi estää kyseisten vapautusten myöntämistä. Lisäksi verotuksen neutraalisuuden periaate jätettäisiin ottamatta huomioon, jos silloin, kun kansallinen lainsäätäjä ei ole asettanut vapautukselle kuudennen direktiivin 13 artiklan A kohdan 2 alakohdan a alakohdan ensimmäisessä luetelmakohdassa säädettyä edellytystä siitä, että kyseiset yhteisöt eivät saisi tavoitella järjestelmällisesti voittoja, tämän 13 artiklan A kohdan 1 alakohdan g ja h alakohdassa tarkoitettuja sosiaalipalveluja kohdeltaisiin arvonlisäverotuksessa eri tavalla sen mukaan, tavoittelevatko niitä suorittavat yhteisöt voittoa vai eivät.

(ks. 40, 42 ja 47 kohta sekä tuomiolauselman 2 kohta)

3. Kuudennen direktiivin 77/388 sosiaalihuoltoon ja sosiaaliturvaan sekä lasten ja nuorten suojeluun liittyvien palvelujen vapauttamista arvonlisäverosta koskevan 13 artiklan A kohdan 1 alakohdan g ja h alakohdassa myönnetään jäsenvaltioille harkintavalta tunnustaa tiettyjen muiden kuin julkisoikeudellisten laitosten yhteiskunnallinen luonne. Kansallisten tuomioistuinten tehtävänä on kuitenkin muun muassa yhdenvertaisen kohtelun periaate ja verotuksen neutraalisuuden periaate huomioon ottaen sekä kyseessä olevien palvelujen sisältö ja niiden suorittamisedellytykset huomioon ottaen määritellä, ylittääkö se, että voittoa tavoitteleva yksityinen yhteisö tunnustetaan luonteeltaan yhteiskunnalliseksi laitokseksi kyseisissä säännöksissä säädettyjen vapautusten myöntämiseksi, näillä säännöksillä jäsenvaltioille annetun tällaista tunnustamista koskevan harkintavallan.

(ks. 51 ja 58 kohta sekä tuomiolauselman 3 kohta)